केतार प्रखंड मुख्यालय स्थित लोहिया समता हाईस्कूल के प्रांगण में खेले जा रहे मां भगवती कास्को बॉल नाइट क्रिकेट टूर्नामेंट के दूसरे दिन पहला मैच भवनाथपुर व नवगढ़ पलामू के बीच खेला गया। इसमें टॉस जीत कर पहले बल्लेबाजी करते हुए नवगढ़ की टीम ने 10 विकेट खोकर 74 रन बनाए। जवाबी पारी खेलने उतरी भवनाथपुर की टीम ने दो ओवर शेष रहते ही पांच विकेट खोकर जीत के लक्ष्य को प्राप्त कर लिया। दूसरा मैच उत्तर प्रदेश के कचनारवा व केतार के सोनवर्षा टीम के बीच खेला गया। इस मैच में टाॅस जीतकर पहले बल्लेबाजी करने उतरी सोनवर्षा की टीम ने रनों की झड़ी लगा दी। इस टीम के ऑलराउंडर अतुल कुमार ने मात्र नौ गेंद में नौ छक्के की मदद से 54 रनों की शानदार पारी खेली। वहीं इकबाल ने 16 गेंद पर 7 छक्का व दो चौका की मदद से 51 बनाए। इस पारी में कुल 25 छक्के व 4 चौका लगाए गए। सोनवर्षा की टीम तीन विकेट खोकर 186 रनों का विशाल स्कोर खड़ा किया। जवाबी पारी खेलने उतरी कचनारवा की टीम लक्ष्य का पीछा करते हुए मात्र 81 रन पर ही ढेर हो गयी। सोनवर्षा की टीम 105 रनों के बड़े अंतर से इस मैच को जीत लिया। गेंदबाजी करने उतरे ऑलराउंडर अतुल कुमार ने लगातार दो गेंद पर दो विकेट प्राप्त किए। उसने मैच में कुल चार विकेट प्राप्त किए। उसे बेहतर प्रदर्शन के लिए मैन ऑफ द मैच का पुरस्कार प्रदान किया गया। तीसरा व अंतिम मैच परती कुशवानी व केतरी के बीच खेला गया। इसमें केतरी की टीम विजयी हुई।